Document ID: 32002D0994

32002D0994
L 348/154
JURNALUL OFÍCIAL AL UNIUNII EUROPENE
DECIZIA COMISIEI
din 20 decembrie 2002
privind anumite măsuri de protecție cu privire la produsele de origine animală importate din China
[notificată cu numărul C(2002) 5377]
(Text cu relevanță pentru SEE)
(2002/994/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 22 alineatul (1),
întrucât:
(1)
În temeiul Directivei 97/78/CE trebuie adoptate măsurile necesare în ceea ce privește importul anumitor produse care provin din țări terțe în cazul în care apare sau se extinde orice cauză care ar putea constitui un risc grav pentru sănătatea animală sau umană.
(2)
Directiva 95/53/CE a Consiliului din 25 octombrie 1995 de stabilire a principiilor de bază ale organizării controalelor oficiale în domeniul nutriției animale (2), astfel cum a fost modificată ultima dată prin Directiva 2001/46/CE a Parlamentului European și a Consiliului (3), dispune luarea măsurilor care se impun în ceea ce privește importul anumitor produse provenind din țări terțe și destinate nutriției animale în cazul în care apare sau se extinde orice cauză care ar putea constitui un risc grav pentru sănătatea animală sau umană.
(3)
În temeiul Directivei 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea, și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (4), este necesar să fie supravegheat procesul de producție a animalelor și a produselor primare de origine animală în vederea detectării unor reziduuri și substanțe în animalele vii, excrementele lor și lichidele biologice, precum și în țesuturile și produsele animale, în furaje și apa de băut.
(4)
Ca urmare a detectării de cloramfenicol în anumite produse pescărești și de acvacultură importate din China, Comisia adoptă Decizia 2001/699/CE din 19 septembrie 2001 privind anumite măsuri de protecție referitoare la anumite produse pescărești și de acvacultură destinate consumului uman și originare din China și din Vietnam (5), astfel cum a fost modificată prin Decizia 2002/770/CE (6). De asemenea, ca urmare a lacunelor identificate cu ocazia unei vizite de inspecție în China în ceea ce privește regulamentele privind sănătatea animală și sistemul de control al reziduurilor prezente în animalele vii și în produsele animale, Comisia adoptă Decizia 2002/69/CE din 30 ianuarie 2002 privind anumite măsuri de protecție referitoare la produsele de origine animală importate din China (7), astfel cum a fost modificată ultima dată prin Decizia 2002/933/CE (8).
(5)
Decizia 2002/69/CE stabilește că aceasta va fi revizuită în funcție de informațiile furnizate de autoritățile chineze competente, de rezultatele măsurilor de supraveghere și de analizele intensificate efectuate de statele membre pe loturile care au sosit înainte de 14 martie 2002 la punctele de control la frontieră ale Comunității și, după caz, de rezultatele unei vizite de inspecție efectuată la fața locului de experți comunitari. Informațiile furnizate de autoritățile chineze și rezultatele favorabile ale controalelor efectuate de statele membre au permis autorizarea importului anumitor produse de origine animală și, în consecință, realizarea diferitelor modificări ale Deciziei 2002/69/CE.
(6)
Ținând seama de informațiile furnizate de autoritățile chineze, s-a autorizat importul categoriilor de produse de origine animală pentru care sunt aprobate planurile chineze de supraveghere a reziduurilor.
(7)
Pentru alte categorii de produse de origine animală, trebuie menținute, ținând seama de rezultatele controalelor efectuate de statele membre, mecanismele de supraveghere puse în aplicare în conformitate cu Decizia 2002/69/CE. Frecvența testelor care trebuie efectuate pe loturi trebuie stabilită în conformitate cu amploarea riscului constatat.
(8)
Produsele pescărești obținute prin alte mijloace decât acvacultura nu sunt vizate de riscurile menționate anterior și ar trebui, prin urmare, să fie scutite de aplicarea măsurilor de supraveghere. Cu toate acestea, pentru anghile și creveți nu este posibil să se stabilească în prezent diferența între produsele de acvacultură și capturile de specii sălbatice, cu excepția capturilor de creveți efectuate în Oceanul Atlantic. Importul acestor produse ar trebui deci să rămână interzis, cu excepția acestei ultime categorii de crustacee.
(9)
Sistemul de supraveghere prevăzut de Decizia 2001/669/CE a fost menținut pentru China, pe o perioadă tranzitorie, dar a fost apoi abrogat în ceea ce privește Vietnamul de Decizia 2002/770/CE.
(10)
Este deci necesar să se actualizeze și să se consolideze, prin prezenta decizie, dispozițiile Deciziei 2002/69/CE și să se abroge Deciziile 2001/669/CE și 2002/69/CE.
(11)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Prezenta decizie se aplică tuturor produselor de origine animală importate din China și destinate consumului uman sau nutriției animale.
Articolul 2
(1) Statele membre interzic importul produselor prevăzute la articolul 1.
(2) Prin derogare de la alineatul (1), statele membre autorizează importul produselor enumerate de anexa la prezenta decizie în conformitate cu dispozițiile menționate anterior, în condiții de sănătate animală și sănătate publică specifice, aplicabile produselor respective. În cazul produselor incluse în partea II și partea III ale anexei la prezenta decizie, importurile nu sunt autorizate decât în cazul în care rezultatele analizei prevăzute la articolul 3 sunt favorabile.
Articolul 3
(1) Cu ajutorul planurilor de eșantionare și al metodelor adecvate de detectare, statele membre supun loturile de produse prevăzute de părțile II și III ale anexei la prezenta decizie unei analize chimice pentru a se asigura că produsele respective nu prezintă nici un pericol pentru sănătatea umană. Această analiză trebuie să fie efectuată în special pentru detectarea prezenței de reziduuri de medicamente veterinare, de pesticide, de contaminanți și de substanțe interzise.
(2) În ceea ce privește produsele prevăzute de partea II a anexei, analiza se efectuează pe 20 % din numărul total de loturi, iar în ceea ce privește produsele menționate de partea III, analiza se efectuează pentru toate loturile.
(3) Statele membre informează de îndată Comisia despre rezultatele analizei respective prevăzute la alineatul (1) printr-un sistem rapid de alertă introdus prin Regulamentul (CE) nr. 178/2002 al Parlamentului European și al Consiliului (9) pentru alimente și furaje, în cazul în care rezultatele sunt pozitive, și în fiecare săptămână în cazul în care rezultatele sunt negative.
Articolul 4
Toate cheltuielile necesare pentru aplicarea prezentei decizii sunt suportate de expeditor, de destinatar sau de agentul acestora.
Articolul 5
Statele membre modifică măsurile pe care le aplică schimburilor, astfel încât să le facă compatibile cu prezenta decizie. Ele informează de îndată Comisia cu privire la aceasta.
Articolul 6
Prezenta decizie va fi revizuită în funcție de informațiile furnizate de autoritățile chineze competente, de rezultatele analizei prevăzute la articolul 3 și, după caz, de rezultatele unei vizite de inspecție efectuată la fața locului de experți comunitari.
Articolul 7
Decizia 2001/699/CE și Decizia 2002/69/CE se abrogă.
Articolul 8
Prezenta decizie se aplică de la 24 decembrie 2002.
Articolul 9
Prezenta decizie se adresează statelor membre.
Adoptată la Bruxelles, 20 decembrie 2002.

Labels: 17
0
3
6
18